BTS ควักกว่า 400 ลบ. ซื้อกิจการ “Rocket” ก้าวสู่เทคโนฯดิจิทัล-ซอฟต์แวร์
BTS ควัก 424 ลบ. ซื้อกิจการ “Rocket Holdings HK Limited” ในสัดส่วนร้อยละ 100 โดยซื้อหุ้นสามัญจำนวน 12,850,182 หุ้น หวังลุยเทคโนฯดิจิทัล-พัฒนาซอฟต์แวร์ครบวงจร

7 ธ.ค. 2564

บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ว่า ในวันที่ 7 ธันวาคม 2564 บริษัทฯ ได้เข้าลงทุนในหุ้นของบริษัท Rocket Holdings HK Limited (Rocket) โดยซื้อจาก Rocket Holdings (BVI) Limited ในสัดส่วนร้อยละ 100 เป็นผลให้ Rocket มีสภาพเป็นบริษัทย่อยของบริษัทฯ
ทั้งนี้การเข้าซื้อหุ้นสามัญใน Rocket จำนวน 12,850,182 หุ้น คิดเป็นทุนชำระแล้วจำนวน 12,850,182 ดอลลาร์สหรัฐ หรือประมาณ 424.06 ล้านบาท (โดยคิดจากค่าเงินบาทอัตรา 33 บาท/ดอลลาร์) เท่ากับสัดส่วนร้อยละ 100 ของหุ้นทั้งหมดใน Rocket
อนึ่ง Rocket เป็นบริษัทซึ่งจดทะเบียนและจัดตั้งขึ้นในเขตบริหารพิเศษฮ่องกง และประกอบธุรกิจลงทุนร้อยละ 25 ในบริษัท ทีบีเอ็น ซอฟต์แวร์ จำกัด ซึ่งเป็นบริษัทให้บริการด้านคำปรึกษาเกี่ยวกับเทคโนโลยีดิจิทัล (Digital Transformation) และการพัฒนาซอฟต์แวร์แบบครบวงจร